Hétvégi kirándulás a Balaton egyik legcsodálatosabb részén
Felfedeztük Ábrahámhegy környékét, amely sok látnivalót kínál: mesebeli falvak, gyönyörû tájak, és persze elképesztõ kilátás a tóra.
A péntek este ellenére viszonylag gyors volt az út Ábrahámhegyre. A kis település elhelyezkedése miatt kocsival, vonattal, gyalog vagy biciklivel is könnyen és gyorsan elérhetünk Ábrahámhegyrõl gyönyörû és érdekes helyeket.

Elképesztõ kilátás

Programunkat a Bökk-hegyi kilátóban kezdtük, amelyet mindenképp érdemes meglátogatni: pazar a kilátás a tóra, a szemközti és környezõ településekre egyaránt. Kiváltképp, ha a messzeségben egy - ahogy közhelyesen mondani szokták - festõvászonra kívánkozó nagy zivatar vonul át. A Balaton és a Káli-medence közé ékelõdött településen jó pár vendégház, egy-két kisebb étterem és kávézó, illetve pincészet is akad, ha épp nincs kedvünk sehova kirándulni.

Szombaton, jó szokásomhoz híven, tettem egy kora reggeli sétát. Nagyon élvezetes tud lenni, hogy amíg a hely lassan ébredezik, kicsit magunkba szívjuk a táj hangulatát. Hagyjuk, hogy a lábunk vigyen, hátha valami érdekességbe botlunk, vagy csak hogy belefedkezzünk a balatoni rendezett porták és kertek világába, az innen-onnan elõbukkanó tó látványába.

Némi töprengés után végül a Folly Arborétum felé vettük az irányt, ami egy pár kilométeres sétát jelentett a falutól. Azon tûnõdtünk, vajon milyen lehetett a Balaton, mielõtt szinte teljesen körbeépült, mennyire lehetett vadregényes, mielõtt a szépen mûvelt szõlõtõkék és rendezett gyümölcsösök vették át a fõszerepet. Nem mintha a látványra bármi panaszunk lett volna, hiszen jól esett a séta kis utcácskákban, a Balaton pedig igazán megnyerõ türkiz és sima arcát mutatta nekünk egész hétvégén, akárhonnan is pillantottunk rá.

Arborétum, borozás és sok minden más

Megnéztük a Szent István-kápolnát, aztán betértünk a Folly Arborétum és Borászat területére. Az arborétum története egészen az 1900-as évekig nyúlik vissza. Már a negyedik generáció igazgatja a hat hektáron elterülõ arborétum, borászat, élménypark, étterem és egyéb programokat nyújtó hely különös, de mesés egyvelegét. Növénymániásoknak kötelezõ a belépõ, nemcsak a felfedezés varázsa miatt, hanem mert sokféle növényt, magot, teát, szörpöt és bort is vásárolhatunk.

Az arborétumi séta után az általunk kinézett pincészetben nem volt már hely, érdemes tehát elõre foglalni, ha ilyen terveink vannak. Mi még csavarogtunk egyet a domboldalban, az esti fõzõcskénk után pedig a vasárnapot a tervezett nyugodt pihenésnek szenteltük.

Persze rengeteg programlehetõség van. Szinte csak egy karnyújtásnyira van a Káli-medence, kicsiny, de ámulatba ejtõ településeivel, felfedezésre váró szépségeivel. Ezt a térséget érdemes akár biciklivel is bejárni: a káptalantóti piac, a salföldi bányatavak és major, a Kopasz-hegyre való felkapaszkodás lehet a programunk gerince. De ha inkább a bakancsunkat koptatnánk, a Balaton felvidéki-tanúhegyek is közel vannak, és akár többet is bejárhatunk egy nap kedvünk szerint. A Tapolcai-tavas barlang is közel van, érdemes beiktatni a programba.

A Balaton maga sem feltétlenül csak a csendes pihenésrõl szól. Ha van rá lehetõségünk, akár kajakkal, akár egy állva evezésre tervezett SUP-pal is vízre szállhatunk, hogy új oldaláról ismerjük meg a tavat. Akárhogy is fedezzük fel, a Balaton és környéke nem okoz csalódást.
Folly Arborétum Ábrahámhegy tanúhegyek Balaton-felvidék utazás bor Káli-medence Balaton